Document ID: 32015R0002

KOMMISSIONENS DELEGEREDE FORORDNING (EU) 2015/2
af 30. september 2014
om supplerende regler til Europa-Parlamentets og Rådets forordning (EF) nr. 1060/2009 for så vidt angår reguleringsmæssige tekniske standarder for fremlæggelsen af de oplysninger, som kreditvurderingsbureauer skal stille til rådighed for Den Europæiske Værdipapir- og Markedstilsynsmyndighed
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 21, stk. 4, tredje afsnit, og artikel 21, stk. 4a, og
ud fra følgende betragtninger:
(1)
I henhold til artikel 11a, stk. 1, i forordning (EF) nr. 1060/2009 skal registrerede og godkendte kreditvurderingsbureauer, når de udsteder en kreditvurdering eller en vurderingsforventning, fremsende kreditvurderingsoplysninger til Den Europæiske Værdipapir- og Markedstilsynsmyndighed (ESMA). Kravet gælder ikke for kreditvurderinger, som udelukkende udarbejdes og offentliggøres for investorer mod et vederlag. ESMA skal offentliggøre de kreditvurderingsoplysninger, som kreditvurderingsbureauerne fremsender, på et offentligt websted med betegnelsen den europæiske kreditvurderingsplatform (ERP). Derfor bør der indføres bestemmelser om indholdet og fremlæggelsen af de oplysninger, som kreditvurderingsbureauer skal stille til rådighed for ESMA med henblik på ERP.
(2)
I henhold til artikel 11, stk. 2, og artikel 21, stk. 4, litra e), i forordning (EF) nr. 1060/2009 skal kreditvurderingsbureauer endvidere indberette oplysninger til ESMA om deres hidtidige resultater og med henblik på løbende tilsyn. Bestemmelserne om indhold og fremlæggelse af nævnte oplysninger findes henholdsvis i Kommissionens delegerede forordning (EU) nr. 448/2012 (2) og i Kommissionens delegerede forordning (EU) nr. 446/2012 (3). Der bør for at gøre det muligt at effektivisere ESMA's databehandling og at forenkle registrerede og godkendte kreditvurderingsbureauers indberetning af data indføres bestemmelser om integrerede indberetningskrav for alle de data, som registrerede og godkendte kreditformidlingsbureauer skal indberette til ESMA. Ved denne forordning indføres der derfor bestemmelser om de data, som skal indberettes med henblik på ERP, de oplysninger om hidtidige resultater, som skal stilles til rådighed i det centrale register, der er oprettet af ESMA, og de oplysninger, som kreditformidlingsbureauer skal indberette til ESMA periodisk med henblik på løbende tilsyn med kreditvurderingsbureauer. Ved denne forordning ophæves derfor Kommissionens delegerede forordning (EU) nr. 448/2012 og Kommissionens delegerede forordning (EU) nr. 446/2012. ESMA bør integrere alle de data, som kreditvurderingsbureauer indberetter med henblik på ERP, det centrale register og løbende tilsyn med kreditvurderingsbureauer, i én ESMA-database.
(3)
For at sikre, at ERP leverer ajourførte oplysninger om kreditvurderinger, som ikke udelukkende offentliggøres for investorer mod et vederlag, er det nødvendigt at beskrive de data, som skal indberettes, herunder kreditvurderingen og vurderingsforventningen i forhold til det kreditvurderede instrument eller den kreditvurderede enhed, de pressemeddelelser, som ledsager kreditvurderinger, rapporter, som ledsager kreditvurderinger af stater, kreditvurderingstype og datoen og tidspunktet for offentliggørelse. Navnlig pressemeddelelser skal indeholde oplysninger om de vigtigste forhold, som ligger til grund for kreditvurderingsafgørelsen. ERP fungerer som en central adgangsportal for kreditvurderingsbrugere til ajourførte oplysninger og sænker de omkostninger, der er forbundet med oplysninger, ved at give et overordnet indtryk af de forskellige kreditvurderinger, der er udstedt om hver kreditvurderet enhed eller hvert kreditvurderet instrument.
(4)
Kreditvurderingsbureauer bør for at sikre et overordnet indtryk af alle kreditvurderinger, som forskellige kreditvurderingsbureauer har tildelt den samme kreditvurderede enhed eller det samme kreditvurderede instrument, anvende fælles identifikatorer for den kreditvurderede enhed og det kreditvurderede instrument ved indberetning af kreditvurderingsdataene til ESMA. Til at identificere kreditvurderede enheder, udstedere, eksponeringsleverende institutter og kreditvurderingsbureauer bør den globale LEI-kode (Legal Entity Identifier) derfor anvendes som den eneste metode til entydig global identifikation.
(5)
For at sikre, at oplysningerne på ERP er ajourført, bør kreditvurderingsoplysninger indsamles og offentliggøres dagligt for at muliggøre én daglig ajourføring af ERP uden for de almindelige åbningstider i EU.
(6)
For at gøre det muligt for ESMA at reagere omgående i tilfælde af faktisk eller potentiel manglende overholdelse af forordning (EF) nr. 1060/2009 bør de kreditvurderingsoplysninger, som registrerede og godkendte kreditvurderingsbureauer indberetter, sætte ESMA i stand til at føre nøje tilsyn med kreditvurderingsbureauers adfærd og aktiviteter. Kreditvurderingsdata bør derfor indberettes til ESMA på månedsbasis. For at sikre proportionalitet bør kreditvurderingsbureauer, der har under 50 ansatte, og som ikke er del af en gruppe, imidlertid have mulighed for at indberette kreditvurderingsdata hver anden måned. ESMA bør fortsat have mulighed for at anmode disse kreditvurderingsbureauer om at foretage månedlig indberetning som følge af antallet og typen af de kreditvurderinger, de udsteder, herunder kreditanalysernes kompleksitet, de kreditvurderede instrumenters eller udstederes relevans og kreditvurderingernes eventuelle anvendelse til reguleringsformål.
(7)
For at undgå dobbelt indberetning af data bør ESMA med henblik på løbende tilsyn anvende de data, som allerede er indberettet med henblik på ERP. Der bør også stilles krav til kreditvurderingsbureauer om med henblik på løbende tilsyn at indberette oplysninger om de kreditvurderinger og vurderingsforventninger, som ikke indberettes med henblik på ERP.
(8)
ESMA bør anvende de data, der indberettes med henblik på ERP og med henblik på ESMA's løbende tilsyn, til at indsamle de oplysninger om hidtidige resultater, som ESMA bør stille til rådighed i det centrale register, jf. artikel 11, stk. 2, i forordning (EF) nr. 1060/2009. For at gøre det lettere at foretage sammenligninger og at sikre overensstemmelse med de data, som er indberettet i henhold til Kommissionens delegerede forordning (EU) nr. 448/2012, bør der stilles krav til nyligt godkendte kreditvurderingsbureauer om at indberette data for mindst ti år forud for deres godkendelse eller for perioden, efter at de har startet deres aktivitet. Godkendte kreditvurderingsbureauer bør ikke have pligt til at indberette disse oplysninger, hverken helt eller delvist, hvis de kan dokumentere, at dette ikke ville stå i et rimeligt forhold til deres omfang og kompleksitet.
(9)
Kreditvurderingsbureauer, der er del af en gruppe, bør have mulighed for enten at indberette kreditvurderingsdata til ESMA hver for sig eller for at give et enkelt bureau i gruppen mandat til at indberette data på deres vegne. På grund af kreditvurderingsbureauernes stærkt integrerede organisation på EU-plan og for at lette forståelsen af statistikker bør kreditvurderingsbureauer imidlertid tilskyndes til at indberette på overordnet plan for hele gruppen.
(10)
Kreditvurderingsbureauer kan også med henblik på ESMA's løbende tilsyn og offentliggørelse af kreditvurderingsbureauernes indberetninger af hidtidige resultater på frivillig basis indberette kreditvurderinger til ESMA, som er udstedt af tredjelandskreditvurderingsbureauer, der tilhører den samme gruppe af kreditvurderingsbureauer, men ikke valideret, jf. artikel 4, stk. 3, i forordning (EF) nr. 1060/2009.
(11)
Kreditvurderingsbureauer bør, når de indberetter data, klassificere de udstedte kreditvurderinger og vurderingsforventninger i forskellige kategorier: efter kreditvurderingstype og underklassificeringer, f.eks. sektor, branche eller aktivklasse, eller efter type udsteder og udstedelse. Disse kategorier tager udgangspunkt i ESMA's tidligere erfaringer med indsamling af kreditvurderingsdata og behovet for tilsyn med kreditvurderingsdata.
(12)
For at tage højde for indberetning af kreditvurderinger af nye finansielle instrumenter, der kunne opstå som følge af finansiel innovation, bør der også være en kategori til indberetning af »andre finansielle instrumenter«. Endvidere bør kategorierne kreditvurderinger af erhvervsvirksomheder og kreditvurderinger af struktureret finansiering suppleres med en kategori til »andre« for at tage højde for alle nye typer erhvervsvirksomhedsudstedelser eller strukturerede finansielle instrumenter, som ikke kan klassificeres i de eksisterende kategorier.
(13)
For at give ESMA mulighed for at oprette ERP og give kreditvurderingsbureauerne tilstrækkelig tid til at tilpasse deres interne systemer til de nye indberetningskrav bør kreditvurderingsbureauer foretage deres første indberetning pr. den 1. januar 2016. For at sikre kontinuitet i de data, der indberettes i henhold til denne forordning, og at dataene er sammenlignelige, bør den første indberetning omfatte data om alle kreditvurderinger udstedt og ikke trukket tilbage pr. 21. juni 2015. Den første indberetning bør endvidere omfatte data om kreditvurderinger og vurderingsforventninger udstedt af kreditvurderingsbureauer i perioden fra den 21. juni 2015 til den 1. januar 2016. Den første indberetning bør omfatte den samme type data som de kreditvurderingsdata, der skal indberettes dagligt derefter.
(14)
For at give ESMA mulighed for at modtage og behandle dataene automatisk i ESMA's interne systemer bør de data, der skal indberettes, samles i et standardformat. Det kan som følge af den teknologiske udvikling blive nødvendigt for ESMA ved hjælp af specifikke meddelelser eller retningslinjer at ajourføre en række tekniske indberetningsanvisninger vedrørende overførslen og formatet af de filer, som kreditvurderingsbureauerne skal indsende.
(15)
Denne forordning er baseret på udkast til reguleringsmæssige tekniske standarder, som ESMA har forelagt Kommissionen i overensstemmelse med artikel 10 i Europa-Parlamentets og Rådets forordning (EU) nr. 1095/2010 (4).
(16)
ESMA har foretaget en åben offentlig høring om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for værdipapirer og markeder, der er nedsat i henhold artikel 37 i forordning (EU) nr. 1095/2010.
(17)
I overensstemmelse med artikel 2, stk. 3, i Europa-Parlamentets og Rådets forordning (EU) nr. 462/2013 (5) bør denne forordning anvendes fra den 21. juni 2015 -
VEDTAGET DENNE FORORDNING:
Artikel 1
Data, som skal indberettes
1. Kreditvurderingsbureauer skal indberette data om alle deres udstedte eller validerede kreditvurderinger eller vurderingsforventninger, jf. artikel 8, 9 og 11. Kreditvurderingsbureauer skal indberette alle kreditvurderinger og vurderingsforventninger, som de har udstedt for hver kreditvurderet enhed og om alle deres udstedte gældsinstrumenter, hvis det er relevant.
2. Kreditvurderingsbureauer skal sikre, at de data, der indberettes til ESMA, er nøjagtige, fuldstændige og tilgængelige, og at indberetningerne foretages i overensstemmelse med artikel 8, 9 og 11 ved brug af hensigtsmæssige systemer, der er udviklet på grundlag af tekniske anvisninger fra ESMA.
3. Kreditvurderingsbureauer skal straks give ESMA meddelelse om enhver særlig omstændighed, der midlertidigt kan forhindre eller forsinke indberetning i henhold til denne forordning.
4. Er der er tale om en gruppe af kreditvurderingsbureauer, kan medlemmerne af gruppen give ét medlem mandat til på deres vegne at foretage de indberetninger, der kræves i henhold til denne forordning. Hvert kreditvurderingsbureau, på hvis vegne der foretages en sådan indberetning, skal identificeres i de data, der indberettes til ESMA.
5. Kreditvurderingsbureauers indberetning på vegne af en gruppe af kreditvurderingsbureauer kan med henblik på artikel 11, stk. 2, og artikel 21, stk. 4, litra e), i forordning (EF) nr. 1060/2009, indbefatte oplysninger om kreditvurderinger og vurderingsforventninger, som er udstedt af tredjelandskreditvurderingsbureauer, der tilhører samme gruppe, og ikke valideret. Hvis kreditvurderingsbureauer ikke indberetter sådanne oplysninger, skal de angive en begrundelse herfor i forbindelse med indberetningen af kvalitative data i denne forordnings bilag I, del 1, tabel 1, felt 9 og 10.
6. Kreditvurderingsbureauer skal oplyse, hvilken status de enkelte indberettede kreditvurderinger eller vurderingsforventninger har, ved at angive, om de er uopfordrede med deltagelse eller uopfordrede uden deltagelse, jf. artikel 10, stk. 5, i forordning (EF) nr. 1060/2009, eller opfordrede.
Artikel 2
Indberetning af kredithændelser og tilbagetrækning
1. I bilag I, del 2, tabel 2, felt 6 og 13, skal kreditvurderingsbureauer indberette kredithændelser i relation til kreditvurderinger, hvis en af følgende hændelser har fundet sted:
a)
kreditvurderingen angiver, at der har fundet en kredithændelse sted ifølge kreditvurderingsbureauernes egen definition af kredithændelse
b)
kreditvurderingen er blevet trukket tilbage som følge af den kreditvurderede enheds insolvens eller som følge af gældsomlægning
c)
ethvert andet forhold, som følge af hvilket kreditvurderingsbureauer anser en kreditvurderet enhed eller et kreditvurderet instrument for at være omfattet af en kredithændelse, væsentligt svækket e.l.
2. Hvis indberettede kreditvurderinger trækkes tilbage, angives begrundelsen herfor i bilag I, del 2, tabel 2, felt 11.
Artikel 3
Kreditvurderingstyper
Kreditvurderingsbureauer skal ved indberetning af kreditvurderinger eller vurderingsforventninger klassificere disse som en af følgende kreditvurderingstyper:
a)
kreditvurderinger af erhvervsvirksomheder
b)
kreditvurderinger af struktureret finansiering
c)
kreditvurderinger af stater og offentlige myndigheder
d)
andre finansielle instrumenter.
Artikel 4
Kreditvurderinger af erhvervsvirksomheder
1. Kreditvurderingsbureauer skal ved indberetning af kreditvurderinger af erhvervsvirksomheder klassificere disse inden for et af følgende branchesegmenter:
a)
finansielle institutioner, herunder banker, børsmæglere og børshandlere
b)
forsikring
c)
alle andre erhvervsvirksomhedsenheder eller -udstedere, som ikke er omfattet af litra a) og b).
2. Kreditvurderingsbureauer skal klassificere erhvervsvirksomhedsudstedelser som en af følgende udstedelsestyper:
a)
obligationer
b)
dækkede obligationer, jf. artikel 52, stk. 4, i Europa-Parlamentets og Rådets direktiv 2009/65/EF (6), som opfylder kravene i artikel 129, stk. 1-3, 6 og 7, i forordning (EU) nr. 575/2013 (7)
c)
andre typer dækkede obligationer, hvor kreditvurderingsbureauet har anvendt særlige metodologier, modeller eller grundlæggende kreditvurderingspræmisser for dækkede obligationer til udstedelse af kreditvurderingen, og som ikke er omfattet af litra b)
d)
andre typer erhvervsvirksomhedsudstedelser, som ikke er omfattet af litra a), b) og c).
3. Landekoden for kreditvurderede enheder eller deres udstedelser i bilag I, del 2, tabel 1, felt 10, skal være koden for det land, hvor enheden er hjemmehørende.
Artikel 5
Kreditvurderinger af struktureret finansiering
1. Kreditvurderinger af struktureret finansiering skal vedrøre et finansielt instrument eller andet aktiv, som er resultatet af en securitisationstransaktion eller -ordning, jf. artikel 4, stk. 1, nr. 61), i forordning (EU) nr. 575/2013.
2. Kreditvurderingsbureauer skal ved indberetning af kreditvurderinger af struktureret finansiering klassificere disse inden for en af følgende aktivklasser:
a)
værdipapirer med sikkerhed i aktiver (asset-backed securities), herunder bil-, båd- og flylån, studielån, forbrugslån, lån til små og mellemstore virksomheder, sundhedsplejelån, lån til færdigfabrikerede huse, filmlån, infrastrukturlån, leasingkontrakter vedrørende udstyr, kreditkortfordringer, fogedudlæg for skatter, misligholdte lån, lån til campingbiler o.l., leasingkontrakter med privatpersoner, leasingkontrakter med erhvervsvirksomheder og handelstilgodehavender
b)
værdipapirer med sikkerhed i beboelsesejendomme (residential mortgage-backed securities), herunder »prime residential mortgage-backed securities«, »non-prime residential mortgage-backed securities« og »home equity loans«
c)
værdipapirer med sikkerhed i erhvervsejendomme (commercial mortgage-backed securities), herunder lån til detailforretnings- eller kontorejendomme, lån til hospitaler, lån til plejeinstitutioner, lån til lagerfaciliteter, lån til hoteller, lån til behandlingsfaciliteter, lån til industrien og lån til flerfamiliehuse
d)
strukturerede kreditobligationer (collateralised debt obligations), herunder »collateralised loan obligations«, »credit-backed obligations«, »collateralised synthetic obligations«, »single-tranche collateralised debt obligations«, »collateralised fund obligations«, »collateralised debt obligations of asset-backed securities« og »collateralised debt obligations of collateralised debt obligations«
e)
kortfristede gældsbreve med sikkerhed i aktiver (asset-backed commercial papers)
f)
andre strukturerede finansielle instrumenter, som ikke er omfattet af litra a)-e), herunder strukturerede dækkede obligationer (structured covered bonds), SIV'er (structured investment vehicles), forsikringstilknyttede værdipapirer (insurance-linked securities) og »derivative product companies«.
3. Kreditvurderingsbureauer skal også, hvis det er relevant, i bilag I, del 2, tabel 1, felt 34, angive, hvilken særlig underaktivklasse hvert kreditvurderet instrument henhører under.
4. Landekoden for strukturerede finansielle instrumenter skal indberettes i bilag I, del 2, tabel 1, felt 10, og skal være koden for det land, hvor hovedparten af de underliggende aktiver er hjemmehørende. Hvis det ikke er muligt at fastslå, i hvilket land hovedparten af de underliggende aktiver er hjemmehørende, klassificeres det kreditvurderede instrument som »internationalt«.
Artikel 6
Kreditvurderinger af stater og offentlige myndigheder
1. Kreditvurderingsbureauer skal ved indberetning af data vedrørende kreditvurderinger af stater og offentlige myndigheder og af overnationale organisationer og deres udstedte gæld, klassificere disse inden for en af følgende sektorer:
a)
stat, hvor den kreditvurderede enhed er en stat, eller udstederen af de kreditvurderede gældsforpligtelser eller finansielle forpligtelser, obligationer eller andre finansielle instrumenter er en stat eller en stats SPV, jf. artikel 3, stk. 1, litra v), nr. i) og ii), i forordning (EF) nr. 1060/2009, og hvor kreditvurderingen vedrører en stat
b)
regional eller lokal myndighed, hvor den kreditvurderede enhed er en regional eller lokal myndighed, eller udstederen af de kreditvurderede gældsforpligtelser eller finansielle forpligtelser, obligationer eller andre finansielle instrumenter er en regional eller lokal myndighed eller en regional eller lokal myndigheds SPV, jf. artikel 3, stk. 1, litra v), nr. i) og ii), i forordning (EF) nr. 1060/2009, og hvor kreditvurderingen vedrører en regional eller lokal myndighed
c)
internationalt finansieringsinstitut, jf. artikel 3, stk. 1, litra v), nr. iii), i forordning (EF) nr. 1060/2009
d)
overnational organisation, f.eks. de institutter, som ikke er omfattet af litra c), og som er oprettet, ejet og kontrolleret af mere end en enkelt statslig part, herunder organisationer henhørende under hovedafdeling U i bilag I til Europa-Parlamentets og Rådets forordning (EF) nr. 1893/2006 (8)
e)
offentlige enheder, herunder enheder henhørende under hovedafdeling O, P og Q i bilag I til forordning (EF) nr. 1893/2006.
2. Hvis det i forbindelse med internationale finansieringsinstitutter eller overnationale organisationer, jf. stk. 1, litra c) og d), ikke er muligt at fastslå et bestemt land som udstederland, klassificeres den kreditvurderede udsteder som »international« i bilag I, del 2, tabel 1, felt 10.
Artikel 7
Andre finansielle instrumenter
Kreditvurderinger eller vurderingsforventninger udstedt om finansielle instrumenter som defineret i artikel 3, stk. 1, litra k), i forordning (EF) nr. 1060/2009, der ikke kan klassificeres som erhvervsvirksomhedsudstedelser i henhold til denne forordnings artikel 4, stk. 2, som strukturerede finansielle instrumenter i henhold til denne forordnings artikel 5 eller som staters og offentlige myndigheders udstedelser i henhold til denne forordnings artikel 6, skal indberettes under kategorien andre finansielle instrumenter.
Artikel 8
Indberetning med henblik på offentliggørelse på ERP
1. Kreditvurderingsbureauer skal indberette data om alle kreditvurderinger eller vurderingsforventninger, jf. artikel 11a, stk. 1, i forordning (EF) nr. 1060/2009, hver gang de udsteder eller validerer kreditvurderinger eller vurderingsforventninger, som ikke udelukkende offentliggøres for investorer mod et vederlag.
2. Kreditvurderinger og vurderingsforventninger som omhandlet i stk. 1 og udstedt mellem kl. 20.00.00 centraleuropæisk tid (CET) (9) den ene dag og kl. 19.59.59 CET den følgende dag skal indberettes inden kl. 21.59.59 CET den følgende dag.
3. For hver kreditvurdering eller vurderingsforventning, som indberettes i overensstemmelse med stk. 1, indberettes samtidig den ledsagende pressemeddelelse som omhandlet i afsnit D, del I, punkt 5, i bilag I til forordning (EF) nr. 1060/2009. Hvis nævnte pressemeddelelse først udsendes og indgives på et andet sprog end engelsk, kan der også indgives en engelsk udgave på det sted og tidspunkt, hvor den bliver tilgængelig.
4. For de i artikel 6, stk. 1, litra a), b) og c), omhandlede kreditvurderinger indberettes den i afsnit D, del III, punkt 1, i bilag I til forordning (EF) nr. 1060/2009 omhandlede ledsagende undersøgelsesrapport. Hvis nævnte undersøgelsesrapport ført udsendes og indgives på et andet sprog end engelsk, kan der også indgives en engelsk udgave på det sted og tidspunkt, hvor den bliver tilgængelig.
Artikel 9
Indberetning med henblik på ESMA's tilsyn
1. Kreditvurderingsbureauer skal som omhandlet i artikel 21, stk. 4, litra e), i forordning (EF) nr. 1060/2009 indberette data om alle kreditvurderinger og vurderingsforventninger, som er udstedt eller valideret, eller udstedt i et tredjeland og ikke valideret, jf. artikel 1, stk. 5, herunder oplysninger om alle enheder eller gældsinstrumenter, der er indgivet med henblik på en første gennemgang eller en foreløbig vurdering som omhandlet i afsnit D, del I, punkt 6, i bilag I til forordning (EF) nr. 1060/2009.
2. Kreditvurderingsbureauer skal for de kreditvurderinger og vurderingsforventninger, som ikke er omfattet af artikel 8, indberette kreditvurderingsdata for den foregående kalendermåned, på månedsbasis.
3. Kreditvurderingsbureauer med under 50 ansatte, som ikke er del af en gruppe af kreditvurderingsbureauer, kan indberette de i stk. 2 omhandlede kreditvurderingsdata hver anden måned, medmindre ESMA kræver indberetning på månedsbasis på grund af kreditvurderingernes art, kompleksitet og omfang. Nævnte kreditvurderingsdata skal vedrøre de to foregående kalendermåneder.
4. De i stk. 2 omhandlede kreditvurderingsdata skal indberettes til ESMA senest 15 dage efter afslutningen af den periode, som indberetningen omhandler. Hvis den femtende dag i måneden falder på en helligdag i det land, hvor kreditvurderingsbureauet er hjemmehørende, eller hvis kreditvurderingsbureauet indberetter på vegne af en gruppe, jf. artikel 1, stk. 4, det land, hvor nævnte kreditvurderingsbureau er hjemmehørende, er fristen den næste arbejdsdag.
5. Hvis der i løbet af den foregående kalendermåned er udstedt kreditvurderinger eller vurderingsforventninger som omhandlet i stk. 1, er kreditvurderingsbureauet ikke forpligtet til at indberette data.
Artikel 10
Indberetning med henblik på hidtidige resultater
ESMA anvender kreditvurderinger, som er udstedt eller valideret, eller udstedt i et tredjeland og ikke valideret, jf. artikel 1, stk. 5, med henblik på at stille oplysninger om hidtidige resultater til rådighed, jf. artikel 11, stk. 2, i forordning (EF) nr. 1060/2009 og afsnit E, del II, punkt 1, i bilag I til nævnte forordning.
Artikel 11
Første indberetning
1. Kreditvurderingsbureauer registreret eller godkendt inden den 21. juni 2015 udarbejder en første indberetning til ESMA, som foretages pr. den 1. januar 2016, og som indeholder følgende:
a)
oplysninger om alle kreditvurderinger og vurderingsforventninger som omhandlet i artikel 8 og 9, der er udstedt og ikke trukket tilbage pr. 21. juni 2015
b)
kreditvurderinger og vurderingsforventninger som omhandlet i artikel 8 og 9, der er udstedt mellem den 21. juni 2015 og den 31. december 2015.
2. Kreditvurderingsbureauer registreret eller godkendt mellem den 21. juni 2015 og den 31. december 2015 skal opfylde kravene i denne forordning fra den 1. januar 2016. I deres første indberetning skal de i overensstemmelse med artikel 8 og 9 give oplysning om alle kreditvurderinger og vurderingsforventninger, som er udstedt fra datoen for registrering eller godkendelse.
3. Kreditvurderingsbureauer registreret eller godkendt efter den 1. januar 2016 skal opfylde kravene i denne forordning i løbet af tre måneder efter datoen for registrering eller godkendelse. I deres første indberetning skal de i overensstemmelse med artikel 8 og 9 give oplysning om alle kreditvurderinger og vurderingsforventninger, som er udstedt fra datoen for registrering eller godkendelse.
4. I tillæg til den i stk. 2 og 3 omhandlede første indberetning skal kreditvurderingsbureauer godkendt efter den 21. juni 2015 i henhold til artikel 11, stk. 2, i forordning (EF) nr. 1060/2009 og afsnit E, del II, punkt 1, i bilag I til nævnte forordning også indberette oplysninger om deres hidtidige resultater, som vedrører mindst ti år forud for datoen for godkendelse, eller, hvis de startede deres kreditvurderingsaktivitet mindre end ti år forud for datoen for godkendelse, perioden, efter at de startede deres kreditvurderingsaktivitet. Godkendte kreditvurderingsbureauer har ikke pligt til at indberette disse oplysninger, hverken helt eller delvist, hvis de kan dokumentere, at dette ikke ville stå i et rimeligt forhold til deres omfang og kompleksitet.
Artikel 12
Datastruktur
1. Kreditvurderingsbureauer skal foretage indberetninger til ESMA med kvalitative data i det format, der er beskrevet i tabellerne i bilag I, del 1, sammen med deres første indberetning med kreditvurderingsdata, jf. artikel 11. Ændringer af nævnte indberetninger med kvalitative data indberettes omgående til ESMA's system som en opdatering, inden de kreditvurderingsdata, som påvirkes af disse ændringer, indgives til ESMA. Hvis kreditvurderingsbureauer indberetter på vegne af en gruppe, jf. artikel 1, stk. 4, kan der indgives ét sæt indberetninger med kvalitative data til ESMA.
2. Kreditvurderingsbureauer skal foretage indberetninger med kreditvurderingsdata om kreditvurderinger som omhandlet i artikel 8, 9, og 11, i det format, der er beskrevet i bilag I, del 2.
Artikel 13
Indberetningsprocedurer
1. Kreditvurderingsbureauer skal foretage indberetninger med kvalitative data og indberetninger med kreditvurderingsdata, jf. artikel 12, i overensstemmelse med de tekniske anvisninger fra ESMA og ved brug af ESMA's indberetningssystem.
2. Kreditvurderingsbureauer skal opbevare de filer, der sendes til og modtages af ESMA, i elektronisk form i mindst fem år. Disse filer skal stilles til rådighed for ESMA efter anmodning.
3. Konstaterer kreditvurderingsbureauer, at indberettede data er behæftet med faktuelle fejl, korrigerer de hurtigst muligt de relevante data i overensstemmelse med de tekniske anvisninger fra ESMA.
Artikel 14
Ophævelse og overgangsbestemmelser
1. Følgende forordninger ophæves med virkning fra den 1. januar 2016:
a)
Kommissionens delegerede forordning (EU) nr. 446/2012
b)
Kommissionens delegerede forordning (EU) nr. 448/2012.
2. Henvisninger til de ophævede forordninger i stk. 1 betragtes som henvisninger til nærværende forordning og læses efter sammenligningstabellen i bilag II.
3. Data indberettet til ESMA i overensstemmelse med forordningerne i stk. 1 inden den 1. januar 2016 betragtes som indberettet i overensstemmelse med nærværende forordning og anvendes fortsat af ESMA i overensstemmelse med artikel 11, stk. 2, og artikel 21, stk. 4, litra e), i forordning (EF) nr. 1060/2009 og afsnit E, del II, punkt 1, i bilag I til nævnte forordning.
Artikel 15
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 21. juni 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. september 2014.

Labels: 2
4
10
12
15